
    ZNAK NIJEMOG JELENA

     

    na tankoj koži zapešća

noćas mi je iznikao znak nijemog jelena.

što si nijem jelene?

jesi li se nešto naljutio?

nad glavom ti šuma tramalne tišine

mahnita raste munjevito,

probija strahosferu od titana.

šutiš,

ja sam usta natrpala rogovima,

na uši mi cure,

kroz nosnice šikljaju.

malo mi je zlo,

al još se može podnijeti.

iz tvornice mesa javljaju da su preko noći

krdo teladi proizveli

jer sve se može kad se hoće.

    a ja hoću da mi jelen progovori!

a ja hoću da mi šuma objasni:

otkud joj život kad je bez korijenja.

  
    JUŽNI UROCI

  
    ROD

     

    1.

    opet me na prevaru dovela majka

u brijačnicu Mote Amerikona.

da se ne muči s češljanjem,

šišaju me na muško.

golo oko uha,

franzete iznad obrva,

iza skroz kratko.

sjedim na bordo stolici,

uz zvuk haube,

miris kemikalija,

pečenje u nosnicama.

preko puta brijačnice kiosk Borba.

u portu jugo.

opet će svi imat pletenice,

i konjski rep,

i špange,

i mašne.

samo ne ja, ne ja, ne ja, ne ja.

    kad je počeo rat,

Amerikon je stavio ključ u bravu brijačnice,

sreo je ženu izbjeglicu

i mještanima rekao ko vas šiša.

    otad puštam kosu,

do tabana,

do nožnog palca,

do kraja svijeta.

     

    2.

    devedeset i treće,

u mistu je baš pravi frizeraj

otvorila jedna ženska.

izravnavala je,

šišala,

na skaline,

na stranu,

na meg rajan,

na male rice.

obrij mi glavu, zamolila sam žensku.

da mogu splest pletenice i konjski rep.

tri dana je majka plakala.

šta će reć svit.

sad mogu, i ja, i ja, i ja, i ja.

  
    JUŽNI UROCI. DOBRA NARAV

     

    na prisilni rad u Srijem

Nijemci su 41. odveli nonota

da ne bi otišao u partizane,

u Srijemu je kopao plodnu zemlju

i prvi put vidio žito.

za to su vrijeme na otoku

u njegovu vinogradu venule loze.

nakon rata je ponekad pričao

o svojem najdaljem putovanju,

govorili su da je imao dobru narav.

kad je umro od srčanog udara,

u suhu dalmatinsku zemlju

iz njegovih je usta poteklo

panonsko more.

  
    . DJECA

     

    nona je petnaest godina

živjela kao udovica,

bila je grintava

i imala slabe živce,

rodila je osmero žive djece

i deveto mrtvo

jer je zakasnio liječnik,

poslije se iz nje više

nije dao istjerati mrak.

  
    . KAPITULACIJA

     

    Talijani su za vrijeme rata

tri godine u selu živjeli

u kući od puntorih.

nisu dirali seljane,

ponekad bi im dali kruha.

kad su nakon kapitulacije otplovili,

seljani su im s obale pjevali

bandiera rossa.

njihov su brod pred selom

odmah potopili Englezi.

još je pod morem njihova mavuna,

rekao je otac,

oko nje se najbolje love hobotnice,

uvijek se na istim mjestima

tiskaju život i smrt.

     

     

     

    
      BILJEŠKE
    

    puntori – seljani koji žive na rtu, na poluotočnoj izbočini na kraju sela (na punti).

    mavuna – talijanski teretni brod.

  
    . DVOJE

     

    svake večeri otac gleda dnevnike,

vijesti slaže na komade kruha,

grize, pljune, ljuti se, puše,

lopovi, viče, lopovi,

rješava križaljke u Slobodnoj,

nedostaje mu nekoliko slova,

puše, ljuti se, puše, lopovi, viče.

majka u susjednoj sobi

u snu glumi u sapunici.

turske! serije! – mršti se otac,

kada završe dnevnici,

naiskap popije još jednu bevandu.

  
    . BLATO POD JEZIKOM

     

    ujutro u šalicu natočim

sve iz točkaste džezve.

crni talog buja

dok se majka raspituje

o šansama za potomstvo.

sve vaše sudbine ne stanu

u jedno tijelo, kažem,

premećući blato pod jezikom.

  
    SESTRA

     

    kada si se rodila,

moja se samoća

podijelila na pola.

u tvoje sam lice gledala pjevajući

mlada partizanka kolo vodila.

    danas najbolje znamo

koja je u čemu zakasnila.

čekamo nova rođenja

da budemo opet A+,

da vodimo ratove samo prema unutra.

    kada dođe dvadeset i sedmi vijek,

opet ćemo dijeliti seboreju, strah od igle,

potrebu za preciznim istinama

i glasan smijeh.

    bit ćemo kamen do kamena,

dvije zmije u dva kamena,

dva stabla divljeg nara

iz vrta naše majke.

opet ćeš mi biti sestra.

  
    RAZMJEŠTANJE INTERPUNKCIJA

  
    JEDNOTA

     

    neki smisao tražim,

u tvojim očima –

zrcalo,

da se konačno vidim

u jednom komadu,

ako mi to sveto nemoguće

ikako možeš dati

  
    MALI GLASOVI

     

    gavran. crn. nepomičan u granju.

dogodit će se nešto neugodno,

poplava u stanu, otkaz, ljubavni odjeb.

vratit ćeš se u obiteljsku kuću, na otok,

nakon simbioze blažena udahnuti.

ili, ništa od toga.

običan gavran. crn. nepomičan u granju.

čeka otapanje snijega.

    golub, ulijeće kroz prozor,

gukanje. lepet. nečiji odlazak,

kao u Hanekeovoj Ljubavi,

jedno napušta svijet tvari,

drugo se pridržava života,

možda ćeš ti, koja sada jesi,

umrijeti i probuditi se nova,

u iznenadnoj preobrazbi:

na bolje, na gore,

u kukca, u svjetlosno biće.

ili, ništa od toga.

samo golub, sere pod prozorom.

    moljci. u kuhinji. epidemija.

valja počistiti.

nabaviti kućne lojtre,

baciti žitarice, alge, sjemenke chia.

ostaviti staklenke s mentom,

medom i crnom kavom,

samo poznate mirise iz kuhinje majke.

ili, ništa od toga.

samo moljci.

satiremo ih dlanovima.

    leptir. u trbuhu. titranje.

opet si se rasula na liniji srce – glava.

maštaš. brineš.

dramiš s prijateljicama.

briješ noge, i između. precizno.

ili, ništa od toga.

samo leptir.

krila.

šare.

let.

  
    IMA DANA

     

    ima dana u kojima nitko ne nazove.

ti zaboraviš, bog zaboravi.

vibrafon se pali,

vjetar svira palicama,

srce mijenja frekvenciju.

nitko to ne smije gledati.

ima dana. na pidžamu jaknu,

trk po mlijeko, četvrt kruha.

ima dana. ne promijenim gaćice.

cijeli dan jedna pjesma,

razmještanje interpunkcija.

tijelo se zatvara,

pore dišu mekim potezima.

ima dana. svečani ručak fini mini.

limun na izmaku, med u kristalu.

ima dana, plime svijeta navaljuju,

teško ih je izdržati.

ima dana, prikazuješ se

kao mogućnost ljubavi,

teško ti je odoljeti.

  
    IDEJE

     

    ako se jedno drugom

izmaknemo iz središta slike,

istrgnemo bitak/bivanje/bitno,

svijet će navući bijelo rublje,

lijek momentalnog olakšanja.

    iz praznih kutova sobe,

umjesto kamera gluha paučina

snima nas,

unježnjuje,

stvara glatko.

vidimo li sada bolje?

ili svjetlost pojačava sljepoću?

    pomoglo bi da kažeš

nešto nadahnjujuće,

o točnom završetku zime,

o drhtavici iznutra,

o plaži koja se gola rasula

ispod vinograda,

nešto o čitanju romana

od šest-sedam stotina stranica,

pomoglo bi

oslobađanje jezgre badema

iz drvenastog oklopa,

pomoglo bi nešto dugotrajno,

uranjajuće,

što traži potpunu predaju.

  
    RAT I MIR

     

    sanjala sam da imaš neku drugu,

iz koje zrači plavo, žuto,

da te obavija sreća,

hvališ njezinu milinu, pristojnost,

a ja sam obilato spušila lajanjem

i figurom tamnog hrta.

    ne znam je li to strašno:

tihi kas,

tundre,

gledanje stabala

obavijenih u srebra mraza,

hladnoća. izolacija.

    ili mi je laknulo,

više neće biti nikoga da mi trubi na uši:

1) čovjek uvijek mora biti spreman za rat

2) ti baš o svemu moraš imati mišljenje

3) opet si jela luk.

  
    PELJAR ZA MALE BRODOVE

     

    cijelu noć bura je drmala jahtu,

stisnuta, čekala sam jutro,

iznutra slušajući

kako kuca more.

    nedjelja je.

iskačemo na rivu u Jezerima,

u pustu marinu,

hoću se samo umiti,

pronaći novine, slance.

    ljutiš se,

    sramotim te,

bez ruža,

bez crne crte na kapcima,

u širokim sportskim hlačama,

s gnijezdom bumbara u grudima,

nitko se neće okrenuti za mnom,

šutljivom i raščupanom,

u kafiću u kojem smo jedini gosti.

    ti si veliki zimski mornar,

vladar ostavljenih otoka.

svi su tvoji: Tijat, Kaprije, Žirje.

ti si sve što nikada nisam želio.

naprosto, nemaš lijepe crte lica.

    nešto se u meni skuplja,

smanjuju se jajnici,

unutra se gradi zaklon.

    ipak jednom,

sreli smo se.

listajući tvoj peljar za male brodove,

prsti su se dodirnuli,

prateći linije Murterskog mora.

    ova je plovidba davno zapisana,

samo slučajno smo tu.

bijeg je tako blesav način

za odgađanje svega

što više neće isploviti.

  
    NA TELEVIZORU JE OGRLICA OD OGRCA

     

    dvije godine ne slušam vijesti.

televizor sam prekrila

srebrnom krpom i ogrlicom od ogrca.

na stoliću narančasta keramička vaza,

u njoj smilje s Krka.

ne silazim često na zemlju.

naporno brate,

mrtvi se na čudnim mjestima pojavljuju,

očevi iz ljubavi mlate kćeri

dok im dušu ne ubiju

i tijelo pripreme za hitnu pomoć.

gdje god takneš, šuga&mrakača.

znam, televizor na off-u neće zaustaviti zlo.

ti se, molim te, zaustavi!

ne pričaj mi o kraju svijeta,

kraj je već počeo,

prehodali smo ga kao gripu.

sad smo slabi na nogama,

srce jedva kuca,

u tkivima pulsira psihosomatski premor.

dvije godine ne slušam vijesti,

okrećem se mitovima,

nesvjesnom, snovima.

pokraj kreveta držim bilježnicu i pišem:

noćas je mjesec osvajao svjetlom,

sve je bilo voda,

s klaunom sam plesala po stropu,

u haljini s perima paunova,

olujni oblaci rasli mi među nogama.

ne palim televizor,

ostajem u tišini,

okrećem se bapskim vjerovanjima:

prve se procvale ljubice za sreću

jedu na tašte!

    šesta je nedjelja kroz godinu,

na televizoru je ogrlica od ogrca.

karnevali pijani počinju,

radujem se, ne zbog vina,

(mutni su dani arhivirani),

zbog maskiranih:

kad stave maske

svi se vidno proljepšaju.

na televizoru je ogrlice od ogrca.

iz tepiha noću

cvijeće raste ubrzano.

ova mi se zima zgadila,

preživjela sam trpajući u sebe

svjetlost naranči,

ponekad limun, kumkvat, grejp.

stiže još jedna nedjelja kroz godinu.

ručat ćemo Mihalićeve pjesme

i ljubice na salatu.

nikad se nisam oslobodila čežnje

da u svemu uspostavim bezvremeno.

dobro je, ako me pitaš,

najgore je prošlo,

na meniju su ljubice za sve obroke,

zar si išta manje očekivao od mene?

  
    UBODNE RANE

  
    KUHINJSKI NOŽ IZ TORBICE CALVIN KLEIN

     

    dobrota nije za sve prilike

nisu ti rekli, K.

    
      [22. veljače oko 22 sata na zagrebačkoj Volovčici ubijena je 18-godišnja djevojka]
    

    tri zajahana zmaja

ne nose uvijek mirtu, zlato i tamjan

    
      [nesretnu djevojku ubo je u njezinu automobilu ispred zgrade u kojoj je stanovala s majkom. utvrđeno je da je imala 73 ubodne i 15 reznih rana po cijelome tijelu]
    

    u ustima prvog gori homa cvjetnim laticama

sluđen šafran bridi u pupkovini

    
      [on je bio istodobno jako grub, ali i pažljiv prema njoj. primjerice, za njezin osamnaesti rođendan priredio joj je veliku zabavu u Green Goldu, kupio buket ruža i prsten]
    

    na drugom rasuto gnijezdo

bespovratno leti niz vjetar

    
      [više puta ga je moja kći prijavljivala za maltretiranje, ali policija nije ništa poduzela]
    

    treći je urna s prahom

i krdima ledenih slika

u tvojim završenim očima

    
      [ubojstvo je počinio nakon nekoliko godina turbulentnog odnosa u kojem joj je često prijetio]
    

    dobrota nije za sve prilike, K.

ako anđeo nosi sablju o boku

vjeruj, nije anđeo

već je sablja o boku

    
      [ubijena je bila trudna dva mjeseca, a usmrtio ju je nakon sustavnog zlostavljanja. unatoč višegodišnjem maltretiranju, roditeljima je lagala s kim se nalazi pa postoji mogućnost da je dijete koje je nosila bilo upravo njegovo]
    

    utihnuli su milosrdni odredi

pred tvojom zgradom

pogašene lampaše

netko je odnio u kontejner

    
      [izvukao sam kuhinjski nož iz Calvin Klein torbice i zabio joj ga u vrat. čuo sam njezin vrisak i onda mi se smračilo, znam samo da sam je nastavio bosti]
    

    ti gore i dalje s osmijehom

uređuješ astralne nokte

bez sjećanja na svoje rasječeno srce

  
    K.

     

    prošla je cijela godina,

zima se dovršava kroz tvrde slojeve leda,

ralica jutros nije prošla Prilazom svetog Josipa Radnika.

nema te, K., pa te nema.

ovdje je sve uglavnom isto, tromo i zatrpano.

čekaš proljeće, ljuštiš sa sebe bijelo.

bube i krpelji samo što nisu izvukli svoje otrovne gubice.

mladić koji te zaklao hini ludilo.

o tebi pričaju da nisi birala kome i kada širiš noge.

sumorno je ovdje.

automat klub u Ivanićgradskoj još radi.

posada je ista, nitko te više ne spominje.

snijeg je baš napadao, ralica nije prošla.

gdje si ti sada?

pogledam svaki dan u tvoja vrata,

nema te, pa te nema.

tvoji su koraci zapečaćeni pod korijenjem trave.

reci nešto K., sve me zanima.

ovdje je manje-više isto.

u sudnici su svjedoci kenjali debela govna,

u plastičnim jaknama s umjetnim krznom,

zabrinuti za svoju slobodu cmizdrili su u kamere,

iako ne moraju ni brinuti ni cmizdriti

jer to što žive tako je daleko od slobode.

tvoj dragi je govorio, njegov otac je govorio,

njegov kum je govorio.

razvlačili su tvoju kožu, kosu i butine.

ne dam tvoje butine K.

imaš ih pravo davati kome želiš, čak i gore,

gdje ne znam kako sve to šljaka.

bilo je lakše lani dok si još bila tu.

bez sve te bjeline, i leda,

i nepomičnog pokrova na stablima.

govore da se tvoj dragi liječio u Bosni

i pušio sto jointa dnevno.

ne znam koga je ikada trava pukla na agresiju.

samo seru ta svoja debela govna i od nas prave idiote.

a mi kimamo: da, da, da.

malo nas je ovdje u Prilazu svetog Josipa Radnika

koji još mislimo na tebe.

je li tebi dobro? ništa ne govoriš.

kakvo ti je sada metafizičko tijelo?

vide li se na njemu ubodne rane?

ovdje se gusta blatna voda cijedi iz cipela.

zemlja je grobnica sviju nas,

prije ili kasnije svi ćemo skupa leći

odjeveni u najfiniju robu i doći k tebi.

ti ćeš nam potanko ispričati

kako je to kad te voljeni iskomada nožem.

ti ne znaš K. da si u ovoj pjesmi,

ali tu si jer pripadaš tu, baš sad, u ožujku,

dok jedan čovjek lopatom struže snijeg

u Prilazu svetog Josipa Radnika,

pred tvojim ulaznim vratima

kroz koja više nećeš proći.

  
    POD MOREM

     

    četrdeset dana u mraku ležiš skupljena,

preko tebe sivi til, složen u duplo,

ispod njega slane oči,

sirove kamenice s tri kapi limuna.

tablete si bacila u smeće.

od toga sam još mrtvija i gluplja.

    u petak si zakasnila iz škole.

otac ti je šakom rasporio kožu

između vrata i ramena,

može mu se!

niste zvali doktora, zaraslo je,

kruto izvana, meko iznutra,

crte lice su se pomiješale,

usta više nisu za govor,

srce nije za cvjetanje.

ne smeta. ljepota si.

navikla si:

dođeš doma,

budeš dobra,

moliš devetnice,

nečujno šetaš po dvorištu,

kriješ žile kojima teče tinta,

čuješ otrovani glas.

    četrdeset dana u mraku ležiš skupljena,

preko tebe sivi til, složen u duplo,

ispod njega slane oči,

sirove kamenice s tri kapi limuna.

    spremna za kambrijsku eksploziju,

ne znaš kamo bi izbjegla sada,

s krijumčarima preko Mediterana,

s pametnim telefonom u najlon kesi,

u nepomične utrobe, nastanjujući se dnom.

    u tom posljednjem od svih brodova,

sva bi lica putnika mogla bila tvoja,

sve bi kože iznova izrasle kroz tvoje tijelo,

kada bi se samo ukrcala

i ustala s poda spavaće sobe.

  
    ZABORAV

     

    s dvadeset i tri godine Marija misli

da se mora udati.

pet godine veze,

još su ni vamo ni tamo.

s obale u središte otoka

k njemu putuje autobusom

u kojem putnici rigaju na okukama,

gledajući u daljini zlato mora.

u pet godina dobila je pet pljuski,

ponekad joj kaže kurbetino,

stavi je na spikerfon

pa joj se ceri s prijateljima.

s dvadeset i tri godine Marija

radi za šankom na plaži,

htjela je studirati književnost,

ima dara, rekle su profesorice

u osnovnoj i srednjoj.

tisuću kuna mjesečno daje roditeljima,

jer su stari,

jer ih voli,

jer ih mrzi,

jer mora.

braća su otišla

netko mora brinuti.

s dvadeset i tri godine Marija

misli da se mora udati,

ponekad se javi sumnja,

ali ne zna kamo će,

kao što nije znala

kada bi otac izvlačio remen,

a majka spuštala glavu,

a soba bila zaključana,

a prozor bio zakračunat,

a ona bježala po sobi.

mogu ti rukom pokazati gdje je bol

malo desno od srca, duboko ispod kosti.

s dvadeset i tri godine Marija bi odselila,

da zaboravi oca koji izvlači remen,

da zaboravi majku koja spušta glavu,

da zaboravi autobus s pohabanim tapecirungom

u kojem putnici rigaju na okukama,

gledajući u daljini zlato mora,

da više nikada ne čuje kurbetino.

  
    SVJETLOST

     

    nešto si pogrešno rekla,

okrenula dupe na krivu stranu,

pojma nemaš.

sada ležiš, sama,

na nogama obrisi patlidžana.

jutro naseljava tijelo,

teška je svjetlost.

klorofil cvrkuće,

ptice dišu zeleno,

toliko života vani,

u parku raste

jedan božićni bor,

spomen sadnje nakon praznika.

toliko radosti vani,

psi i mačke dodiruju se u prolazu,

u mijaukanju i lajanju tihi smijeh.

tragove prekrivaš puderom

nakon tuširanja,

stavljaš parfem,

ulje sa šljokicama,

pa u kuhinju.

biftek na krvavo.

bez salate,

on tako voli.

uredila si se za novu epizodu

kućne zabave,

još ovaj put,

još samo danas,

možda još koji dan.

  
    DOLAZAK

     

    Badnjak je. puna kavana u prizemlju naše zgrade.

ti si dolje s muškarcima iz susjedstva, popit ćeš

još jednu, dvije, treća će popiti tebe.

sama kitim bor. naša djeca raznose ukrase,

lanjske lampice crkavaju, bakalar je već hladan,

krumpir je skraćen popio ulje. gazda dolje rakijom

časti, rano je za krenuti doma, daj još jednu.

najmlađi sin plače, polupao je nekoliko ukrasa,

na krhotine srebrne ptice nabola se starija kći.

ti si dolje, širiš ruke, otvaraš srce,

grliš prijatelja koji je okrenuo rundu.

naše srednje dijete na mahovinu postavlja

Mariju, Josipa i magarca od plastike.

plače, u kutiji se zagubila figura malog Isusa.

zvoniš konačno na vratima, vidiš postavljen stol,

oko jelke razbacanu mahovinu, ne sviđa ti se to.

u našoj velikoj bijeloj kući odjednom tišina,

iz muzičke čestitke: svim na zemlji, mir, veselje.

mogli smo: zagrliti se i sjesti za stol.

mogla sam: podgrijati ručak i smekšati krumpir.

mogli smo: upaliti radio da razbije tišinu.

mogla je: zapjevati čestitka novom rođenju.

mogli smo, dok se nisi iznenada sjetio

da sam ovaj tjedan bila na vježbanju,

uhvatio za kosu i bubnuo:

ti ćeš meni na yogu u adventu.

dok sam ležala na podu, već si buncao

u dubokom snu na kauču u dnevnoj sobi.

mama, našao sam Isusa, ciknuo je najmlađi sin.

djeca i ja sjeli smo stol, jeli i slavili.

spasitelj je ipak stigao u našu veliku bijelu kuću.

  
    STARA Ž.

     

    čitav tjedan vonj truleži

širio se zgradom iz ’68.

kućepazitelj se pravio da ne osjeća.

pretio, crven u licu, kašlje, teško diše.

nakon rata godinama je pio tablete,

sad samo pivo.

odjebao je psihijatra,

sam se liječi televizijom i pićem.

možda malo smrdi s prvog kata,

ona Ciganka dok sere ne zatvara vrata.

čitav tjedan vonj truleži

širio se zgradom iz ’68.

stanari, nekad željezničari,

danas sirotinja i dotepenci,

stiskali su nos,

čekajući da se stvari riješe same.

nitko nije primijetio,

stara Ž. danima nije otvarala vrata

na trećem katu zgrade iz ’68.

čitavu zimu hodala je po kvartu.

gumene cipele za vrt razrezala je nožem

i pretvorila u šlape.

gole pete su joj strugale po tlu.

dane je provodila u slastičarnici na platou

meditirajući uz kremšnite,

smiješila se donjom vilicom,

dok nije zalegla od kožne bolesti.

hrana je stizala dostavom.

nije se prala, nije zvala,

nitko nije dolazio.

kada su braća odselila,

ostala je njegovati roditelje.

nakon njihove smrti

za nove početke bilo je prekasno.

stara Ž. je sivi entitet,

njezina samoća je kao erozija,

uporna, nagrizajuća i bez lijeka.

staru Ž. jednog je dana odvela hitna.

sada se opet smije klimavim zubalom,

u šlapama obilazi park.

u zgradi iz ’68.

svi su živi i mrtvi i na broju,

gledaju svoja posla.

  
    MEMSURA

     

    sedamdeset ciganskih godina

u njezinu tijelu i imenu:

Memsura – pobjedonosna!

za sobom vuče crnu vreću,

crni umor svijeta,

pobijedila je u skupljanju boca,

u olovnoj težini stopala,

u jačini glavobolje,

u gubljenju pamćenja.

ušla u autobus za Trnavu

– pogrešan smjer.

pomozite, izgubila sam se.

nedavno je u nju udario moped

dok je pokraj mosta skupljala otpad.

otad luta cestama,

ruši se trgovima,

tetura uz puteve,

pada,

zaboravlja.

ne želi kući

– tamo svi viču!

ne želi u bolnicu

– nema zdravstveno osiguranje!

Memsura – pobjedonosna

navečer zaspe u travi,

otkopča glavu,

iščupa bol,

položi je do jutra na vreću s bocama.

dok po njoj gmižu gusjenice,

sanja da će jednom

prijeći u leptire.

     

     

     

    
      BILJEŠKA
    

    Memsura – žensko ime arapskog porijekla, značenje imena je pobjednička, pobjedonosna.

  
    BARBIKA JE KURT COBAIN

     

    ispred vrtića u petnaest do osam,

žena s barbikom,

snena, u tajicama,

upravo je ostavila kćer.

njih dvije izdržat će do pet.

izdržat će koliko treba,

razdvojenost, izdaju,

same, izdržat će.

popila sam normabel,

to je jedini način da se isključim,

ako znaš za kakav novi posao.

u ruci joj se trese barbikina kosa.

barbika je Kurt Cobain,

mrtva, a žestoko drma.

krenula sam na vlak,

kad sam ispred vrtića srela

ženu s barbikom,

njezine snene oči,

duge barbikine noge

sapete rukama koje su upravo

pomilovale kćer.

govorila je

govorila je

govorila je

popila sam normabel

da izdržim,

gade mi se svi ti servilni

Hrvati oko mene.

komentirale smo

otpuštanje radnika

u medijskim kućama,

lažno suosjećanje uprave,

otkaze opravdane štednjom.

komentirale smo

znance psihopate,

i rekle bumosečule.

barbika je i dalje mahala grivom,

svirala bez gitare,

vrištala bez glasa,

serve the servants – oh no

that legendary divorce is such a bore.

  
    PLAVI SJAJ

     

    s trideset i dvije odlučila si biti

potpuno sijeda.

na svoje vjenčanje došla si

bez šminke,

u bijelom vunenom džemperu,

u vrećastoj krem-suknji.

sve smo riješili u crkvi,

bog je rekao može.

na cugi kod vas doma

gledala sam

u tvoje lice,

u bijelo,

u sjedine na tvojoj glavi.

kum me maltretirao

da sada moramo brinuti o vama,

truditi se da budete sretni.

pušio je jednu za drugom,

njegove propovijedi tjerale su me

na još piva,

na uzmak,

na šutnju.

kad si se prestala farbati

znala sam da je neko sranje,

da nisi tip za environmental movement.

nakon sedam godina

sjedimo kod mene doma,

svratila si jer ti stara živi u blizini.

otišao je sa Srpkinjom iz Vukovara,

on, koji se najviše kurčio hrvatstvom.

rekao je da mu se dogodila priča

koju ne može propustiti.

malog nije nazvao godinu i pol.

ponekad pošalje lovu,

još je sve kod advokata.

motala sam duhan,

gledale te,

bila si vedra i luda,

s kosom pofarbanom u plavo,

sjajila si kao Merlinka.

  
    ŽENSKI ŽIVOTI

     

    živi uz cestu.

nosi oker sako iz poratne donacije,

čuva sekundarni otpad.

    živi u betonu.

grabi cestama, proždire izloge,

vene joj kisnu,

vuče vrećice iz lidla.

    živi ljubičasta.

na kartonu pred müllerom,

s natpisom pomozite,

kćer mi boluje od karcinoma.

    živi bez pincete.

uzgaja crne iglice iznad usana,

s disbalansom hormona,

u putanji od raspada do sinteze.

    živi osobito vikendom.

nosi roza tonove i zlatni remen,

zategnula je kožu, uštrcala filere,

petak je, la la la la.

    živi u svilenom sariju.

ne prilazi lomačama burning ghata,

zna da ženske suze

sprečavaju prijelaz duše na slobodu.

    živi na pučinskom otoku,

u vječitom manjku.

bez liječnika i osnovne škole.

    živi s knjigama.

uronjena u metre časopisa i papira,

sama se šiša, minimalno troši.

    živi u stabilnoj samoći,

u strahu od mutacije stanica,

sa sisom od silikona

i perikom preko socijalnog.

    živi na bilijunima mjesta odjednom,

u rijekama, u morima, na glečerima,

s neuništivom kuhačom od tikovine

živi u divljini.

    živi u ljubavi prema proljeću,

osobito prema ranama,

u njima će neizgovorene riječi

uskoro dočekati glas.

     

     

     

    
      BILJEŠKA
    

    burning ghat (Manikarnika) – jedno od 88 stepenastih pristaništa u indijskom svetom gradu Varanasiju, u kojem se nalaze lomače na otvorenom i prema vjerovanju hindusa, onaj tko umre u Varanasiju doživljava oslobođenje od ponovnog kruga rođenja. Spaljivanju prisustvuju samo muškarci jer bi, prema vjerovanju hindusa, žene izražavanjem emocija mogle zasmetati oslobođenju duše (mokša) prilikom obreda.

  
    PONIZNOST&PODČINJENOST

     

    prošao je dan žena.

marširam među brdima papira i veša,

u torbi s olovkama i vrećicama brufena.

marširam krive kičme sklone saginjanju,

hiljade dana vježbi nisu je ispravili do kraja.

marširam skupljenih ramena,

nijedno ih pomagalo nije otključalo

da se srce izloži bez recidiva.

    prošla je osma nedjelja kroz godinu.

i ja ću uskoro uskrsnuti,

kao plastična lutka s instagrama,

nauljenog čvrstog bedra,

kao mlada kosa kuštrave šume,

kao novi oblik Kristove svijesti

koji savršeno razlikuje

poniznost&podčinjenost.

    poniznost je kleknuti

pred spokojem polja i mirom šume,

podčinjenost kad s visoka

istinu prodaješ kao šarlatan falšu robu

koja za čas postane nasilan i loš trip.

ništa mi ne znači teror logorejom.

branit ću plavo nebo, tišinu i tijelo,

branit ću se kako znam.

  
    AUTOBUS ZA TRNAVU

  
    AUTOBUS ZA TRNAVU

     

    sve su ciganke trudne u autobusu za Trnavu,

život se uvijek ugnijezdi gdje je najmanje straha.

sve su ciganke trudne u autobusu za Trnavu,

ostale žene govore o zadebljanju zida maternice,

o bolestima, muškarci šute. neka šute,

u bučna vremena lijepa je šutljivost. kao ,,š“

iz šume, iz šake, iz šimšira.

nitko ne govori hrvatski u autobusu za Trnavu,

al’ bol ima razvijen dar govorenja u jezicima

pa se svi dobro razumijemo.

autobus za Trnavu drnda prema istoku,

istok vodi na istok, nakon istoka novi istok.

život se uvijek ugnijezdi gdje je najmanje straha,

pa buja i okreće svoj kotač kroz magmu sjaja i blata,

neka, neka, neka vozi autobus, neka ne staje

do Kamčatke, do kraja, i još, govor više neće

biti važan, jednom, nitko više neće govoriti

hrvatski, ni o bolestima, samo šutnja, samo sjaj.

  
    PETA NEDJELJA KROZ GODINU

     

    zima je, kao i sve, doživjela neslavnu propast,

bijeli se pokrov za čas rastočio u kišne kapi.

kapitulacija je u crescendu, u svemu osim u

ljudskoj gluposti, iz zatvora su na slobodu

pustili mladića koji je svojoj ljubavi oblik lica izmijenio

šakama, a cipelama od bokova skuhao ljubičasti džem.

opet sam se probudila u tehnosferi,

među nepoznatim plemenima.

oznaku „ničija“ nosim kao skupu etiketu,

kao crvenu zvijezdu na modroj kapi ’83.:

danas, kada postajem pionirka novih početaka,

bistrine i napuštenih tundri,

danas, kada Gospod silazi

u veliko nepoznato polje,

danas, pete nedjelje kroz godinu

na tržnici liježem u kašetu s jabukama i molim te,

zaspi me obilato cimetom,

zaspi i gledaj kako mi duša

postaje gejzir iz kojeg konačno isparava radost.

  
    ZADNJA NEDJELJA KROZ GODINU

     

    kada mi nema muža i djece,

na štednjak stavim vezeni stolnjačić

i vazu s tulipanima i gledam u njih po vas dan

kako se divno otvaraju, prvo latice, pa listovi

– pred mojim očima pupoljak postaje čaška.

hranim se trenutkom koji golo oko ne vidi,

al on se ipak događa. to je moja juha i predjelo.

puni cvat – to je pečenje!

hranim se tako dok se ukućani ne vrate,

tada sklonim tulipane,

vazu stavim u kut i zapalim vatru.

gotovo je s nježnošću i tišinom,

vezeni stolnjačić tutnem u ladicu

da čeka iduću osamu.

tako mi je jednom ispričala

jedna od mojih sedam tetki.

sva ta dječurlija i on i lonci i tanjuri

i prljava voda što se bez prestanka

kao vječita rijeka izlijeva u sudoper.

    jučer sam opet doznala da jednu poznatu

dragi ne želi oploditi nakon dugih godina suživota.

nije spreman, svijet je pred apokalipsom

i nema smisla proizvoditi potomke

da bi doživjeli civilizacijski slom:

zemlja je zagađena, voda je zagađena,

korporacije vladaju, ljudi su zli,

pa čemu onda praviti djecu?

ona sada obilazi vračare

i plače prijateljicama na telefon,

stavlja kristale pod kukičane stolnjake po kući,

a u njegove poslovne hlače neko sitno magično

kamenje koje bi učinilo da mu se pomuti mozak,

da jednog dana kada dođe kući nasrne

na nju kao bik na crvenu krpu,

bez kontrole i izlije to dugo čekano sjeme.

    a i ti si banana dragi moj.

oko tebe su tri jeseni i tri zime

namotane toliko dugo i kruto,

kao neprobojni led na kojem smo izvodili lijepe,

ali ipak jalove piruete.

zadnja je nedjelja kroz godinu,

tulipani cvatu na štednjaku,

pred mojim očima pupoljak postaje čaška.

  
    TRILOGIJA NEDJELJE

     

    1. suncokret

    trideset i prva je nedjelja kroz godinu,

u točki kalendara odjekuje crno lice

svetoga Martina de Porrea,

donosi studen i kišu.

u stražnje sobe s nepoznatih planina

izmišljen vjetar silazi,

prazan rasjed postaje ljubičast,

noć se nemoćna predaje tinti.

moja je rana narcisoidna,

kao cvijet suncokreta glavu stalno izvija

prema vrelim izvorima svjetlosti.

     

    2. mjesec

    trideset i prva je nedjelja kroz godinu,

u zoru postaje još hladnije,

san pritajen čeka u hrapavima sjenama Mjeseca.

u točki kalendara odjekuje crno lice

svetoga Martina de Porrea

kojeg su još zvali i „Martin od ljubavi”

jer je štitio osamljene, sirotinju i bolesne.

njegova majka, oslobođena panamska ropkinja,

samo se jednom iz svega srca podala

bijelom peruanskom plemiću

koji se kasnije sramio sina.

     

    3. zabrana

    trideset i prva je nedjelja kroz godinu.

u skladu s tvojim realnim licem

bijelu sliku stavljam na humak s ugljenom,

odgađajući trzaj šibicom,

melankoliju sručenu u plamen.

svaki bi trenutak mogao biti

rađanje i zatvaranje ljubavi,

predah u naučenom jeziku

dječaka kojem je bio zabranjen plač.

  
    SLAD I PLAVO

     

    sve je bilo utišalo dok susjed s brkovima

nije razvukao harmoniku.

ja se konja bojim troglasno.

on, žena i kćer.

odspavao je nakon noćne,

pa su od jutra krenuli s cugom.

dim pržene svinjetine penjao se stubištem,

ušao mi ispod vrata,

baš kad je počeo harmonikaški koncert.

draga H., taman sam bila zaspala.

nikad mira.

čitav dan bacam stvari.

nikako završiti s čišćenjem.

s odvajanjem bilo je od bit će.

sve sam spakirala u roze vreće.

ne mogu u crne.

sve što se dogodilo uopće nije crno.

zato sam neke stvari utrpala i u tirkizno.

na glavi imam čvorugu.

sinoć mi je u centru grada na glavu pala smokva.

zamisli!

modra smokva bez slada.

pa to uopće nije smokva.

to je oponašanje.

draga H., znaš kad te zovem ovim imenom.

grozna je nedjelja u gradu.

nedostaju mi naša poslijepodneva.

slad i plavo.

  
    O LJUBAVI KAO ODSUTNOSTI

     

    već je i bogu i vragu dosadila teza o ljubavi kao odsutnosti.

istina je, određene nutrine ovisne su o ranjavanju,

valjalo bi se time pozabaviti, ali ne sad!

slušaj, dabogda u šest ujutro otkrio da u kući nemaš kave,

dabogda te najvažniji informatori zablokirali na fejsu

i da navečer iz mašine zaboraviš izvaditi mokri veš!

istina je, najviše se ljepote na obali prikazuje nakon oseke,

kada se mora povuku na mjesečeve odmore

i plaže ostanu gole i nijeme, a sedefaste školjke ludo zasjaje,

ne mareći tko ih gleda, tko im piše pjesme.

ali tko će dočekati!

već je bogu i vragu dosadila dvojba o korovu koji je mogao

izrasti u trave za liječenje, u kadulju, vrisak i smilje.

ponekad novorođenče umjesto prvog daha lice okrene zemlji.

tu se ne može ništa.

slušaj, ovo što se sada desilo piše ti se u lošu karmu!

iako odluka o početku i završetku spada u ljudska prava

i sve ima svoju kauzalnost – kolo sreće se okreće!

ti si brod koji je jutros zbog vjetra na otoku zaobišao luku.

prokleto je otočko jutro u kojem ne pristane brod i

putnicima otme radost odlaska, radost djelovanja i

radost povratka s kopna kroz spokojnu plovidbu kući.

već je i bogu i vragu dosadila rasprava o boli isključenosti.

slušaj, jel ti to tavoriš iza ekrana ne pokazujući tijelo,

a mene napušta sigurnost da uopće postojiš i da ti je

duša smještena u opipljivo? nema ti goreg od izolacije.

ona je požar koji hara i na davno spaljenom tlu.

valjalo bi se dublje svime pozabaviti, ali ne sad!

plovidbe jutros nije bilo zbog bure, nema smisla čekati

na toj vjetrušini. što je propušteno, propušteno je,

sabiremo se i krećemo kući, iz vidokruga nestao je brod.

  
    MOJIM PRIJATELJIMA RASTU PORCULANSKI ZUBI

     

    desetljeće je neprimjetno iscurilo,

kriza još traje, hrabri napuštaju zemlju.

mojim prijateljima rastu porculanski zubi.

zajedno klizimo u stanje paranoje,

google nas manično prati oglasima za kućne aparate.

moji prijatelji piju zdrave masti, omegu i kokos,

prelaze na nove dijete,

odbacuju kruh i vino,

stara pravila više ne vrijede.

nitko više u zoru ne jede bureke nakon diska,

zbog glutena, i općenito, nitko ne izlazi,

samo soleri u intermezzu između dvije veze,

zaneseni novom mladosti, utopijom novog početka.

moji prijatelji – neki su se okrenuli vjeri,

čudnim obredima iz srednjoškolskih udžbenika.

mojim prijateljima rastu novi porculanski zubi,

jedna djeca im odrasla, prave drugu,

kušaju nove droge, gljive i svete biljke,

traže novi posao, napuštaju zemlju.

neki su zaista uspjeli, neki se rastaju,

drugi ili treći put, imaju treću djecu.

žene koje dugo nisam srela ispričavaju se,

nepremazanih podočnjaka,

baš su krenule frizeru,

inače nemaju toliki izrast.

muževi im našli mlađe,

ali i te će male kučke uskoro ostarjeti,

i sve će biti isto.

neki ipak nisu,

samo maštaju o hipotetskim preljubima,

o drpanju u mraku nakon pet-šest piva,

o bilo čemu da ih vrati u život,

može i nešto obično,

plivanje, jogging ili boks.

moji prijatelji odlaze u egzotične zemlje,

šalju slike iz sjajnih destinacija,

vraćaju se nakratko nadahnuti, ali isti.

moji prijatelji, znanci koje dugo nisam srela,

okrenuli su se tehnikama samorazvoja,

dodirnuli su rane traume,

čuvaju tajne o novim spoznajama

jer rana rani oči ne vadi.

moji prijatelji, žive nova desetljeća,

plaču u mraku da ih ne vide djeca,

pitaju se jesu li uspjeli.

na papir stavljaju rubrike:

ljubav, nekretnine, samorealizacija.

moji prijatelji misle da je poezija

otvoren balkon,

da je poezija Andaluzija,

da je poezija brod iz Šibenika za Zlarin,

moji prijatelji ne znaju da su oni poezija

i ovo šizofreno stanje nesigurnosti,

i ovaj strah od promašenosti,

sav taj strah,

od svih stihova najveći stih.

  
    HITNE INTERVENCIJE

     

    ako isposluješ za mene

da se opet rodim bože

daj mi dulje noge i besplatan kruh

upiši me

u klub boraca

u divljaštvo moćnih sisavaca

u stranku smirenih

upiši me

na pravu stranu

jer to sama ne znam

na suhu mahovinu dobre vode izlij

gubitak zelenog uništava mi smjer

nauči me

da šutim kad treba

da govorim kad u meni

pomahnitaju tišine.

  
    PAPRAT

     

    mali dnevni požari. fluidna sidrišta.

kule u oblacima. u oblacima kule.

sve je bezazleno dok se ne zapale ruke.

    tko će plamenom posložiti stvari,

spojiti linije u krugove,

kvadratima dati volumen?

    nikako pronaći mir. ne traži ga.

    gledaj paprat kako iznova raste iz crna tla,

kako niču velike vlažne šume, kako život

počinje od nule, stabla plešu nezarezana.

    adio inkvizitori! ova povijest dogodit će se bez vas.

adio molitelji pred bolnicama, adio šutljive podanice,

u ovoj stvarnosti nitko vas neće programirati na strah.

    adio inkasatori, zapečatite televizore, na kristalne

ekrane neka djeca crtaju i pljuju sladoled,

svijet je nov, u njemu je Rusija bez gulaga

i nogometnog prvenstva.

    niču velike vlažne šume,

paprat iznova raste iz crna tla,

sa smjenom spolne i bespolne faze.

ispočetka.

  
    PREMA UNUTRA

     

    malo je ostalo:

ceremonija čaja,

putovanje uz rubove

i siguran pad.

ako svršiš, kurva si,

ako šutiš, kukavica,

ako se prišiješ uz kičmu,

polako se od svega dijeliš.

već je predugo posvuda buka,

debeli snop suvišnih riječi,

šuškanje, šuštanje, šum.

malo je ostalo:

čekanje da se isuši blato,

zujanje, umor, san –

prejedene oči okrenute

prema unutra.

  
    NAKON CIKLONA

  
    KAKO SMO UBILI VIJAYU LAKSHMI

     

    Vijaya Lakshmi dobila je prvu menstruaciju.

četrnaestogodišnja prljavica zato sama spava u daščari,

takav je običaj u južnoindijskim selima.

zli bi duhovi navalili u dom kraj sela Anaikkadu

ako bi mala Vijaya kućom prolazila

s krvavim tragovima na svom dječjem rublju.

ženska krv kuću čini nečistom.

    Vijaya Lakshmi spava u štali dok nad

Bengalskim zaljevom luduje ciklon Gaja.

kolone crnih oblaka razbacuje snažan vjetar,

kiša se izlijeva na oceanska sela pokrajine Tamil Nadu.

studeni je, 2018., iz nebeskog lijevka

munje i demoni ruše krhke kolibe,

iz zemlje čupaju stabla kokosove šume.

    Vijaya Lakshmi zove upomoć,

ciklon je razoran, nitko je ne čuje,

vjetar je u nečujnost pretvorio njezin glas.

kokosovo stablo palo je na daščaru u kojoj sama

čeka kraj prve menstruacije Vijaya Lakshmi.

    kada je ciklon napustio selo

Vijaya je već bila mrtva ispod ruševina.

iz nje je život zauvijek otišao s ciklonom

i sad leti ususret nevidljivim bogovima oceana.

kad su je na rukama mrtvu donijeli u bolnicu,

iz njezine tople rodnice još je tekla

prva i posljednja menstrualna krv.

    Vijaya na sanskrtu znači pobjeda a Lakshmi sreća.

kako neobično predskazanje u tvome imenu,

sretnice pobjednička!

nakon tvoje smrti čitavo je selo plakalo,

prvi put je seljanima na pamet palo

da bi stoljetnu okrutnost prema djevojčicama

jednom zauvijek valjalo zaustaviti.

    U selu Anaikkadu djevojčica Vijaya Lakshmi umrla je 18. studenoga 2018. godine. Imala je mjesečnicu i obitelj ju je udaljila iz doma, sama je spavala u nesigurnoj nastambi. Ciklon je srušio nastambu i djevojčica se nije mogla spasiti. Djevojčica je bila u izolaciji zbog „menstrualnog tabooa“. Neovisna indijska novinarska Rajeswari Ganesan napisala je o ovom događaju kolumnu problematizirajući menstrualni taboo u ruralnim dijelovima južne Indije. Kolumnu je naslovila: „Ciklon Gaja nije ubio četrnaestogodišnju djevojčicu u pokrajini Tamil Nadu. MI smo je ubili“.

  
    ŽENSKI ZID

     

    ženama bi iz utrobe mogle ispasti sjenke Mjeseca

i prljave podove hrama obojati u jarko crveno

kada bi im hinduski konzervativci otvorili

nepropusna vrata Sabarimale.

    zato ih dok krvare bez vode i uložaka

zatvaraju u kolibe da se očiste do kraja.

desetljećima mlado žensko stopalo nije stupilo

u hram Sabarimala u južnoindijskoj pokrajini Kerala.

kilometri hodočasnika bez djevojčica i žena.

ali bogovi rade!

    Šiva je naoštrio svoje tisućljetne vile,

utovljenu zmiju odmotao s vrata

i pustio je među vjerske fanatike.

Šivin sin, sinkretistički momak Ayyappan,

umorio se od ortodoksnih budalaša.

    bogovi stvarno rade!

    Zemlja je uigrani arhiv progonjenih:

Židove u logore, Indijance u rezervate,

Srbe na vrbe, ženske demone u kavez,

menstruirajuće žene u štale!

ali bogovi rade!

    nakon ciklona je vrhovni sud dopustio

Indijkama svih generacija ulazak u hram.

Kerala se zapalila od kaprica.

nečiste su protestirale i slavile:

primile su se za ruke i tijelima sastavile

620 kilometara dugačak ženski zid.

    U siječnju 2019. godine, u južnoindijskoj pokrajini Kerali, žene su svojim tijelima formirale 620 kilometara dugačak „ženski zid“, prosvjedujući protiv hinduskih konzervativaca. Zbog uvjerenja da su žene koje imaju mjesečnicu nečiste, konzervativci su ženama u reproduktivnoj dobi zabranile ulaz u hram Sabarimala, jedan od najvažnijih hinduističkih hramova u Indiji, star 800 godina. Indijski vrhovni sud službenom je odlukom u rujnu 2018. godine stao na stranu žena. Žene su na koncu dobile bitku i izborile se da žene svih dobi mogu ući u hram.

  
    NUMA (23)

     

    nakon ciklona Numa uzima svoja ulja i trave,

sjeda na moped i probija se uskim cestama uz ocean.

na plaži Thumpoly masira blijede Europljanke,

svaku ispituje: are you married?

ako odmahnu, Numa kaže: I am sorry!

dok im uljnim rukama skida srčani umor,

djevojke maštaju da se nikada ne vrate

u urede Osla i Berlina.

    
      zaveži prste za moja rebra, Numa,

da nam srastu kosti, da mostom

od Jadranskog do Arapskog mora

proputuje jednako tijelo nade.

naučili su nas da se dijelimo

toliko je lakše čekati skupa.
    

    kada završi s masažom,

Numa briše ruke od ulja i trava,

predaje novce gazdi,

sjeda na moped i probija se

uskim cestama uz ocean.

  
    ELI MAA (60)

     

    nakon ciklona Eli Maa uzima svoja ulja i trave,

sjeda na moped i probija se uskim cestama uz ocean.

na plaži Thumpoly masira blijede Europljanke,

svaku ispituje: are you married?

ako odmahnu, Eli Maa kaže: better! just problems!

dok im uljnim rukama skida srčani umor,

djevojke maštaju da se nikada ne vrate

u urede Osla i Berlina.

nakon smrti muža Eli Maa dugo je u Emiratima

radila za školarinu djeci.

sada ima bolesne bubrege,

nema za operaciju,

digla je kredit i pokrenula mali obrt s drangulijama.

dodatno radi zbog kredita:

na plaži Thumpoly masira blijede Europljanke,

uključila se u njihove azijske utopije samo na dva tjedna.

    
      zaveži prste za moja rebra, Eli Ma,

da nam srastu kosti, da mostom

od Jadranskog do Arapskog mora

proputuje jednako tijelo tuge.

naučili su nas da se dijelimo

toliko je lakše plakati skupa.
    

    kada završi s masažom,

Eli Maa briše ruke od ulja i trava,

predaje novce gazdi,

sjeda na moped i probija se

uskim cestama uz ocean.

  
    ŽENA GUŠTER

     

    sjedi žena gušter,

na prljavoj ceradi uz Gangu,

među trgovcima i sadhuima.

    sapletene joj ruke i noge.

    među kravljom balegom

hopše kukovima, prosi,

ne uspravlja se, gmiže,

    sapletene joj ruke i noge.

    na njoj žareće oči,

sunčani bijeli osmijeh

maratonke sa zlatnom medaljom,

    sapletene joj ruke i noge.

    tako je i rishi Ashtavakra

na osam mjesta imao

skvrčeno neugledno tijelo,

    sapletene mu ruke i noge.

    na dvoru kralja Janake,

mudraci su ga izrugivali,

u bogalja upirali prstom,

    sapletene mu ruke i noge.

    kad je Ashtavakra pokazao

najdublje unutrašnje viđenje,

nepoznata svjetlost je poravnala

    sapletene mu ruke i noge.

    Ashtavakra – „osmerostruko iskrivljen”, vedski mudrac (rishi) koji je prema mitskoj priči kao dijete rođen s tjelesnim deformacijama na osam dijelova u tijelu, jer ga je prokleo vlastiti otac dok je još bio u majčinoj utrobi. U polemici na dvoru kralja Janake, kao dvanaestogodišnji dječak, Ashtavakra je pobijedio i spasio vlastitog oca koji mu je tada skinuo kletvu te je Ashtavakra zbog svoje visoke duhovne svijesti ozdravio i izašao iz vode s potpuno ravnim udovima.

  
    IZNOVA

  
    TOPLINA, TREMOR

     

    nebo sadila,

sve zaboravila,

od zemlje se odvajala,

ptica bila,

s prstiju ti jela,

nejestivo žvakala,

sebe grizla,

u jakost se gradila,

u toplim tremorima,

u bedrima se ljuštila,

na odlasku bila,

krastava bila,

školjka bila,

otvarala,

zatvarala,

tkala se iznova.

